C 219/7

A meghallgatási tisztviselő zárójelentése (1)

(AT.40135 – Forex – Essex Express)

(EGT-vonatkozású szöveg)

(2020/C 219/06)

Az UBS-nek (2) az RBS-nek (3), a Barclays-nak (4), a Citigroupnak és a JPM-nek (5) címzett (a továbbiakban együttesen: a Felek) határozattervezet az EUMSZ 101. cikkét és az EGT-megállapodás 53. cikkét érintő egységes és folytatólagos megsértésére vonatkozik a 2009. december és 2012. július között a G10 devizákkal való FX azonnali kereskedéssel kapcsolatban. A határozattervezet megállapítja, hogy a Felek részt vettek az arra vonatkozó mögöttes megállapodásban, hogy bizonyos jelenlegi vagy előremutató, üzleti szempontból érzékeny információkat cseréljenek egymás között, és kereskedelmi tevékenységeiket alkalmanként koordinálják. A szóban forgó magatartásra két, „Essex Express ’n Jimmy” és „Grumpy Semi old Men” nevű Bloomberg-csevegőszobában került sor..

2016. október 27-én a Bizottság az 1/2003/EK tanácsi rendelet (6) 11. cikkének (6) bekezdése és a 773/2004/EK rendelet (7) 2. cikkének (1) bekezdése alapján eljárást indított a Felekkel szemben.

A 773/2004/EK rendelet 10a. cikkének (2) bekezdése szerinti vitarendezési megbeszéléseket (8) és vitarendezési beadványokat (9) követően a Bizottság 2018. július 24-én a Feleknek címzett kifogásközlést fogadott el.

A kifogásközlésre adott válaszukban a Felek a 773/2004/EK rendelet 10a. cikkének (3) bekezdése szerint megerősítették, hogy a kifogásközlés megfelel vitarendezési beadványaik tartalmának, és ezért továbbra is elkötelezettek a vitarendezési eljárás lefolytatása mellett.

A 2011/695/EU határozat 16. cikkének megfelelően megvizsgáltam, hogy a határozattervezet csak olyan kifogásokat érint-e, amelyekre vonatkozóan a Feleknek lehetőségük nyílt álláspontjuk ismertetésére, és ezt megerősítő következtetésre jutottam.

A fentiek alapján és tekintettel arra, hogy a Felek nem nyújtottak be hozzám kérelmet vagy panaszt (10), megállapítom, hogy a szóban forgó ügyben a Felek hatékonyan gyakorolhatták eljárási jogaikat.

Brüsszel, 2019. május 7. Wouter WILS

(1) A meghallgatási tisztviselő egyes versenyjogi eljárásokban meglévő feladatáról és megbízatásáról szóló, 2011. október 13-i 2011/695/EU európai bizottsági elnöki határozat (HL L 275., 2011.10.20., 29. o.) 16. és 17. cikke szerint.

(2) UBS AG.

(3) Royal Bank of Scotland Group plc és a NatWest Markets plc.

(4) Barclays plc, a Barclays Services Limited, a Barclays Capital Inc. és a Barclays Bank plc.

(5) Mitsubishi UFJ Financial Group Inc. és a MUFG Bank, Ltd.

(6) A Tanács 1/2003/EK rendelete (2002. december 16.) a Szerződés 81. és 82. cikkében meghatározott versenyszabályok végrehajtásáról (HL L 1., 2003.1.4., 1. o.).

(7) A Bizottság 773/2004/EK rendelete (2004. április 7.) a Bizottság által az EK-Szerződés 81. és 82. cikke alapján folytatott eljárásokról (HL L 123., 2004.4.27., 18. o.).

(8) A vitarendezési megbeszélésekre 2016 novembere és 2018 februárja között került sor.

(9) A Felek a hivatalos vitarendezés iránti kérelmüket […] és […] között nyújtották be.

(10) A 2011/695/EU határozat 15. cikkének (2) bekezdése szerint a kartellügyek azon felei, akik részt vesznek a 773/2004/EK rendelet 10a. cikke szerinti vitarendezési megbeszéléseken, a vitarendezési eljárás bármely szakaszában a meghallgatási tisztviselőhöz fordulhatnak eljárási jogaik hatékony gyakorlásának biztosítása érdekében. Lásd még az 1/2003/EK tanácsi rendelet 7. és 23. cikke szerint kartellügyekben hozott határozatok elfogadása érdekében folytatott vitarendezési eljárások lefolytatásáról szóló 2008/C 167/01 bizottsági közlemény (HL C 167., 2008.7.2., 1. o.) 18. pontját.